Logo, company name

Description automatically generated

# Πρόεδρος ΚΟΑ: Στηρίζουμε διαχρονικά τις Θρησκευτικές ομάδες

«Ο Κυπριακός Οργανισμός Αθλητισμού στηρίζει διαχρονικά την πρόοδο του αθλητισμού στις Θρησκευτικών ομάδες Μαρωνιτών, Αρμενίων και Λατίνων, εφαρμόζοντας τη δέσμευσή του για ετήσια επιχορήγηση των σωματείων αυτών». Αυτά τόνισε μεταξύ άλλων ο Πρόεδρος του ΚΟΑ Ανδρέας Μιχαηλίδης  στην επίδοση των επιταγών στα σωματεία Κέδρος Αγίας Μαρίνας Σκυλλούρας, Κορμακίτης και AGBU ARARAT, σε σεμνή τελετή που πραγματοποιήθηκε την Τρίτη 3 Νοεμβρίου 2020 στην αίθουσα εκδηλώσεων του  Οργανισμού.  
  
Την τελετή τίμησαν με την παρουσία τους ο Επίτροπος Προεδρίας Φώτης Φωτίου, ο εκπρόσωπος των Αρμενίων στη Βουλή Βαρκτές Μαχτεσιάν και ο εκπρόσωπος των Μαρωνιτών Γιαννάκης Μούσας. Παρευρέθηκαν επίσης τα μέλη ΔΣ ΚΟΑ Στέλιος Στυλιανού, Κωστάκης Κουκκουλής, Δώρα Κυριάκου, Ανδρόνικος Ανδρονίκου, Παναγιώτης Τρισόκκας και η Γενική Διευθύντρια  του Οργανισμού Μαίρη Παπαμιλτιάδη.  
Ο  Πρόεδρος του ΚΟΑ καλωσορίζοντας τον Επίτροπο Προεδρίας ανέφερε τα ακόλουθα: «Είναι με πολύ μεγάλη τιμή και χαρά που έχουμε μαζί μας τον Επίτροπο Προεδρίας Φώτη Φωτίου. Θέλουμε να σας πούμε από αυτό το βήμα ότι εκτιμούμε αφάνταστα την προσφορά σας προς τις Θρησκευτικές ομάδες και τη συνεργασία που έχει ο ΚΟΑ με την υπηρεσία σας. Ως Οργανισμός προσβλέπουμε στο να συνεχίσουμε αυτή τη συνεργασία και να τη βελτιώσουμε όσο  καλύτερα γίνεται. Πρέπει να σας επιβεβαιώσω  ότι μαζί με τις Θρησκευτικές ομάδες έχουμε τακτική επικοινωνία και επαφή και ενημερώνουμε  πλήρως το γραφείο σας. Μελετούμε τα αιτήματα τους, ούτως ώστε να τυγχάνετε και εσείς πλήρους ενημέρωσης».  
Καταλήγοντας ο ο κ. Μιχαηλίδης είπε: «Σας διαβεβαιώνω πως ο Κυπριακός Οργανισμός Αθλητισμού θεωρεί υποχρέωση και καθήκον του να συνεχίσει να στηρίζει τις θρησκευτικές ομάδες και ως εκ τούτου, παρά τη μείωση του προϋπολογισμού του ΚΟΑ δεν υπήρξε καμία μείωση στον υπό αναφορά Σχεδιασμό. Τέλος, σας εύχομαι να συνεχίσετε ακόμα πιο δυναμικά κάτω από αυτές τις αντίξοες και πρωτόγνωρες συνθήκες που βιώνουμε όλοι μας, τη συμμετοχή σας τόσο στον αθλητισμό, όσο και στον εκπαιδευτικό και πολιτιστικό τομέα, αναδεικνύοντας την ύπαρξη και τη δράση σας, με απώτερο στόχο τη διατήρηση της ταυτότητας των εθνικών μειονοτήτων στην Κυπριακή Δημοκρατία».   
  
Ο κ. Φωτίου από την πλευρά του τόνισε: «Συγχαίρω ιδιαίτερα τον Πρόεδρο, τα Μέλη ΔΣ, Γενική Διευθύντρια και το  προσωπικό του ΚΟΑ για την εξαιρετική δουλειά που κάνετε για τον κυπριακό αθλητισμό.. Μια εξαιρετική δουλειά, μέσα από πολύ δύσκολες συνθήκες, λόγω της πανδημίας, αλλά και των οικονομικών δυσκολιών που όλοι μας έχουμε στους προϋπολογισμούς μας. Θέλω επίσης να σας ευχαριστήσω για  την τεράστια προσφορά σας προς τις Θρησκευτικές ομάδες, οι οποίες είναι αναπόσπαστο κομμάτι της πατρίδας μας. Είναι συμπατριώτες μας, που οι ίδιοι από το 1960 αποφάσισαν να είναι κομμάτι της ελληνοκυπριακής κοινότητας. Έχουν μακρά ιστορία και ρίζες στην Κύπρο, για αυτό και εμείς ως Πολιτεία έχουμε υποχρέωση να τους στηρίξουμε. Ιδιαίτερα τη νέα γενιά, η οποία μέσα από τα σωματεία τους, θέλουμε να μάθει τις καταβολές της. Αυτό το σημαντικό στοιχείο το επιτυγχάνει με τον καλύτερο τρόπο ο ΚΟΑ, στηρίζοντας τα σωματεία».  
  
Τον Πρόεδρο του ΚΟΑ και τον Οργανισμό ευχαρίστησαν, ο εκπρόσωπος των Αρμενίων κ.  Μαχτεσιάν και των Μαρωνιτών κ.  Μούσας.  
  
Επίσης οι εκπρόσωποι των σωματείων από την πλευρά τους ευχαρίστησαν τον ΚΟΑ για τη διαχρονική στήριξη του, τονίζοντας ότι είναι μια σημαντική βοήθεια για τα σωματεία τους, αφού τούς  δίδεται το κίνητρο να κρατούν κοντά τούς Νέους για να ασχολούνται με τον αθλητισμό.